Trotseer yskoue seewater vir liefdadigheid | Maroela Media
Trotseer yskoue seewater vir liefdadigheid
Victoriabaai (Foto: www.wikivillage.co.za)
'n Ysbeertjie-swemprojek word op 6 Augustus by Victoriabaai in die Wes-Kaap aangebied om komberse en ander warm goed vir die winter in te samel vir haweloses en behoeftiges in Oudtshoorn.
Volgens Colleen Wentzel, mediabestuurder van die aanlynversekeraar, Dotsure, is dié projek veel meer as net 'n vinnige duik in die yskoue see. "Dit is ook 'n geleentheid vir mense om te identifiseer met diegene wat elke aand koud gaan slaap. Ons gee vir hulle die kans om 'n verskil in iemand se lewe te maak deur 'n kombers te skenk en aan die projek deel te neem," het sy gesê.
Wentzel meen die projek is 'n manier om haweloses en minderbevoorregtes in die wintermaande by te staan. "Baie mense daar buite het nie eens 'n kombers om hulself mee warm te hou nie." Sy het bygevoeg die projek is 'n manier om solidariteit te toon en praktiese hulp te bied aan diegene in nood in die Eden-distrik van Oudtshoorn.
"Ons daag almal uit om saam met ons in die koue see te kom duik. Ons waarborg baie pret vir die familie, yskoue water en die kans om iemand in nood te help."
Die Ysbeertjie-swem word om 10:00 op 6 Augustus by Victoriabaai gehou. Elke deelnemer moet 'n kombers skenk om deel te neem. Daar sal ook 'n prettige hindernisbaan en 'n 'ysvoet-uitdaging' wees.
Deelnemers moet oranje aantrek om hul ondersteuning vir die projek te toon. Pryse vir die besgekledes word ook uitgedeel en swemmers moet hul duikpakke liefs by die huis los!
Swemmers sal ook 'n gratis warmsjokolade kry wanneer hulle die yskoue see trotseer het.
Die komberse sal deur verskillende organisasies in die Eden-distrik versprei word.
Besoek Dotsure se webwerf of Facebook-blad vir meer inligting.
Deel van: Doen-dinge, Goeie goed
liefdadigheid Victoriabaai Wes-Kaap
[Wen] 'Daa' gaat die bruid!' gaan jou laat skater
Baie oulike manier om komberse in te samel. Ek is gans te koulik vir die Kaapse water so ek is maar bly ek woon in Gauteng en sal dit nie kan maak nie ; )
Dis oulik ja! Ek sou deel geneem het as ek nader gewoon, maar nié as dit op die Weskus gehou is nie … Brrrr ….. Ek hoop baie mense sal deelneem en baie komberse sal uitgedeel word.